ছামাৰা ৱিভিং

**ছামাৰা ৱিভিং** (ইংৰাজী: Samara Weaving; জন্ম ২৩ ফেব্ৰুৱাৰী ১৯৯২) এগৰাকী অষ্ট্ৰেলিয়ান অভিনেত্ৰী আৰু মডেল। তেওঁ অষ্ট্ৰেলিয়ান টেলিভিছন ধাৰাবাহিক *আউট অৱ দ্য ব্লু* (২০০৮)-ত কৰা অভিনয়ৰ জৰিয়তে চৰ্চালৈ আহে আৰু চাব অপেৰা *হোম এণ্ড এৱে* (২০০৯–২০১৩)-ত ইণ্ডি ৱাকাৰৰ চৰিত্ৰত অভিনয় কৰি এটা এএচিটিএ বঁটাৰ মনোনয়ন লাভ কৰে। তেওঁ *এচ ভাৰ্চাছ ইভিল ডেড* (২০১৫) ধাৰাবাহিকখনৰ প্ৰথম ছিজনত এটা পাৰ্শ্ব চৰিত্ৰত অভিনয় কৰিছিল। 

ৱিভিঙে হৰৰ ছবি *মেহেম* আৰু *দ্য বেবীচিটাৰ*-ত অভিনয় কৰিছিল আৰু ড্ৰামা ছবি *থ্ৰী বিলবোৰ্ডছ আউটচাইড এবিং, মিজুৰী* (সকলোবোৰ ২০১৭ চনৰ)-ৰ বাবে এনচেম্বল বঁটা লাভ কৰিছিল। তেওঁ ডাৰ্ক কমেডী হৰৰ ছবি *ৰেডী অৰ নট* (২০১৯)-ত মুখ্য চৰিত্ৰত অভিনয় কৰি ব্যাপক পৰিচিতি লাভ কৰে, যিয়ে তেওঁক এগৰাকী 'স্ক্ৰীম কুইন' আৰু অগ্ৰণী অভিনেত্ৰী হিচাপে প্ৰতিষ্ঠিত কৰে। ইয়াৰ উপৰি তেওঁ চাই-ফাই ছবি *বিল এণ্ড টেড ফেচ দ্য মিউজিক*, হৰৰ কমেডী ছবি *দ্য বেবীচিটাৰ: কিলাৰ কুইন* (দুয়োখন ২০২০ চনৰ), স্লাচাৰ ছবি *স্ক্ৰীম ৬* (২০২৩), একচন হৰৰ ছবি *আজৰায়েল* (২০২৪) আৰু থ্ৰিলাৰ ছবি *বৰ্ডাৰলাইন* (২০২৫)-ত অভিনয় কৰিছে। 

## প্ৰাৰম্ভিক জীৱন
১৯৯২ চনৰ ২৩ ফেব্ৰুৱাৰীত এডিলটত ৱিভিঙৰ জন্ম হৈছিল। তেওঁৰ পিতৃ এজন ইংৰাজ ব্যক্তি চাইমন ৱিভিং আৰু মাতৃ মাল্টিজ মূলৰ হেলেনা বেজিনা। তেওঁ ছিংগাপুৰ, ফিজি, অষ্ট্ৰেলিয়া আৰু ইণ্ডোনেছিয়াত ডাঙৰ-দীঘল হৈছিল। তেওঁৰ পিতৃ এজন চলচ্চিত্ৰ নিৰ্মাতা আৰু নিউকেছল বিশ্ববিদ্যালয়ৰ অধ্যাপক হোৱাৰ লগতে কেনবেৰা আন্তৰ্জাতিক চলচ্চিত্ৰ মহোৎসৱৰ শৈল্পিক সঞ্চালক। তেওঁৰ মাতৃ এগৰাকী কলা বিশেষজ্ঞ (art therapist) যিয়ে একেখন বিশ্ববিদ্যালয়তে মিউজিয়াম ষ্টাডিজ পঢ়ায়। তেওঁৰ সৰু ভনীয়েক মৰগান এগৰাকী অভিনেত্ৰী আৰু তেওঁলোকৰ খুৰাক হ’ল অভিনেতা হুগো ৱিভিং।

ৱিভিং আৰু তেওঁৰ পৰিয়াল ২০০৫ চনত কেনবেৰালৈ স্থানান্তৰিত হয় আৰু তেওঁ কেনবেৰা গাৰ্লছ গ্ৰামাৰ স্কুলত অধ্যয়ন কৰে। তেওঁ বিদ্যালয়ৰ নাটক বিভাগৰ উপ-অধিনায়ক আছিল আৰু বিভিন্ন স্কুলীয়া তথা নাট্য অনুষ্ঠানত অভিনয় কৰিছিল।

## কেৰিয়াৰ

thumb|২০১২ চনত এএচিটিএ বঁটাত ৱিভিং|left
ৱিভিঙে ১৬ বছৰ বয়সত ২০০৮ চনত অষ্ট্ৰেলিয়ান চাব অপেৰা *আউট অৱ দ্য ব্লু*-ত কাৰ্ষ্টিন মুলৰনিৰ চৰিত্ৰত অভিনয় কৰি পৰ্দাত আত্মপ্ৰকাশ কৰে। ধাৰাবাহিকখনে ইতিবাচক সঁহাৰি লাভ কৰিছিল যদিও ইয়াৰ দ্বিতীয়টো ছিজন নিৰ্মাণ কৰা হোৱা নাছিল। ইয়াৰ পিছত তেওঁ কেনবেৰাৰপৰা চিডনিলৈ স্থানান্তৰিত হয় আৰু অষ্ট্ৰেলিয়ান চাব অপেৰা *হোম এণ্ড এৱে*-ত ইণ্ডি ৱাকাৰৰ চৰিত্ৰত অভিনয় কৰে। আৰম্ভণিতে এটা পাৰ্শ্ব চৰিত্ৰত অভিনয় কৰিলেও পিছলৈ তেওঁক মূল অভিনয় শিল্পীৰ তালিকাত অন্তৰ্ভুক্ত কৰা হয় আৰু ২০০৯ চনৰপৰা ২০১৩ চনলৈকে তেওঁ এই চৰিত্ৰটোত অভিনয় কৰে। ৱিভিঙে এই অভিজ্ঞতাক অতি কষ্টকৰ বুলি বৰ্ণনা কৰিছিল। ২০১২ চনত তেওঁ এএচিটিএ বঁটাত শ্ৰেষ্ঠ মহিলা অভিনয়ৰ বাবে মনোনয়ন লাভ কৰে।

ৱিভিঙে ২০১২ চনত অষ্ট্ৰেলিয়ান অন্তৰ্বাসৰ ব্ৰেণ্ড মণ্ডছৰ বাবে মডেলিং আৰম্ভ কৰিছিল। ২০১৩ চনত ৱিভিঙে তেওঁৰ খুৰাক হুগোৰ সৈতে ক্ৰাইম ছবি *মিষ্ট্ৰী ৰোড*-ত অভিনয় কৰে। ২০১৫ চনত তেওঁ কমেডী হৰৰ ধাৰাবাহিক *এচ ভাৰ্চাছ ইভিল ডেড*-ত হিদাৰৰ পাৰ্শ্ব চৰিত্ৰত অভিনয় কৰিছিল। মেক-আপ টেষ্টৰ সময়ৰ তেওঁৰ এখন ছবি এটা প্ৰৱঞ্চনাত ব্যৱহাৰ হোৱাৰ পিছত তেওঁ চৰ্চালৈ আহে। ইয়াৰ উপৰি ২০১৫ চনত তেওঁ কমেডী ৱেব ধাৰাবাহিক *স্কুইৰেল বয়জ*-ত অভিনয় কৰিছিল। পিছৰ বছৰত তেওঁ একচন কমেডী ছবি *মন্সটাৰ ট্ৰাকছ*-ত ব্ৰায়েনৰ চৰিত্ৰত অভিনয় কৰে। ২০১৪ চনত লছ এঞ্জেলছৰ প্ৰথম ভ্ৰমণৰ সময়তে তেওঁক এই ছবিখনৰ বাবে নিৰ্বাচিত কৰা হৈছিল।

২০১৭ চনত ৱিভিঙে একচন কমেডী-থ্ৰিলাৰ ছবি *মেহেম*-ত ষ্টিভেন ইউয়ুনৰ বিপৰীতে মেলানি ক্ৰছৰ চৰিত্ৰত অভিনয় কৰে। ৰজাৰ ইবাৰ্ট ডট কমৰ ব্ৰায়ান টেলেৰিক’ৱে তেওঁক মাৰ্গট ৰবীৰ সৈতে তুলনা কৰি তেওঁৰ অভিনয়ক "আকৰ্ষণীয় আৰু একেলগে কিছু ভয়ংকৰ" বুলি অভিহিত কৰিছিল। তেওঁ লগতে *থ্ৰী বিলবোৰ্ডছ আউটচাইড এবিং, মিজুৰী* ছবিত জন হকছৰ প্ৰেমিকাৰ চৰিত্ৰত অভিনয় কৰিছিল, যাৰ বাবে তেওঁৰ অভিনয় দলটোৰ সৈতে কেইবাটাও বঁটাৰ বাবে মনোনীত হৈছিল। ইয়াৰ উপৰি তেওঁ হৰৰ-কমেডী ছবি *দ্য বেবীচিটাৰ*-ত নাম ভূমিকা পালন কৰিছিল। তেওঁ চাৰ্লি পুথৰ গীত "এটেনচন"-ৰ মিউজিক ভিডিঅ'টো অভিনয় কৰিছিল।

ৱিভিঙে ইয়াৰ পিছত ২০১৯ চনৰ কমেডী-হৰৰ ছবি *ৰেডী অৰ নট*-ত গ্ৰেচৰ চৰিত্ৰত অভিনয় কৰে, যিখন এখন আমেৰিকান চলচ্চিত্ৰত তেওঁৰ প্ৰথম মুখ্য চৰিত্ৰ আছিল। এই ছবিখনৰ জৰিয়তে পৰিচালক মেট বেটিনেলী-অল্পিন আৰু টাইলাৰ গিলেটেৰ সৈতে তেওঁৰ প্ৰথমটো সহযোগিতা আৰম্ভ হয়। ছবিখন আৰু তেওঁৰ অভিনয়ে ইতিবাচক সমালোচনা লাভ কৰে আৰু তেওঁক এগৰাকী 'স্ক্ৰীম কুইন' হিচাপে প্ৰতিষ্ঠা কৰাত সহায় কৰে। দ্য নিউয়ৰ্ক টাইমছৰ জেনেট কেটচুলিছে তেওঁক "অসাধাৰণ" বুলি অভিহিত কৰিছিল। ২০১৯ চনতে তেওঁ একচন কমেডী ছবি *গানছ আকিম্বো*-ত অভিনয় কৰিছিল।

thumb|২০২৩ চনত 'বেবিলন' ছবিৰ প্ৰিমিয়াৰত অনুৰাগীসকলক সম্ভাষণ জনোৱাৰ সময়ত ৱিভিং
২০২০ চনত ৱিভিঙে ড্ৰামা থ্ৰিলাৰ ছবি *লাষ্ট মমেণ্ট অৱ ক্লেৰিটি*-ত অভিনয় কৰে, লগতে *দ্য বেবীচিটাৰ: কিলাৰ কুইন*-ত নিজৰ চৰিত্ৰটো পুনৰ ৰূপায়ণ কৰে। তেওঁ বিজ্ঞান-ভিত্তিক কমেডী ছবি *বিল এণ্ড টেড ফেচ দ্য মিউজিক*-তো অভিনয় কৰিছিল। পিছৰ বছৰত তেওঁ জি.আই. জো-ৰ স্পিন-অফ *স্নেক আইজ*-ত স্কাৰলেটৰ চৰিত্ৰত অভিনয় কৰে, আৰু হুলু ড্ৰামা ধাৰাবাহিক *নাইন পাৰফেক্ট ষ্ট্ৰেঞ্জাৰ্ছ*-ত জেছিকাৰ চৰিত্ৰত অভিনয় কৰে।

২০২২ চনত ৱিভিঙে ইউজেনিয়া ডেৰবেজৰ সৈতে ৰোমাণ্টিক কমেডী ছবি *দ্য ভেলেট*-ত অভিনয় কৰে, যিখন ২০০৬ চনৰ একে নামৰ ফৰাচী ছবিখনৰ পুনৰ নিৰ্মাণ আছিল। ২০২২ চনতে তেওঁ ডেমিয়ান চাজেলৰ পিৰিয়ড ড্ৰামা ছবি *বেবিলন*-ত কনষ্টেন্স মূৰৰ চৰিত্ৰত আৰু জীৱনীমূলক ছবি *চেভেলিয়াৰ*-ত মেৰী-জোচেফাইন ডি মণ্টালেম্বাৰ্টৰ চৰিত্ৰত অভিনয় কৰে। সেই একে বছৰতে তেওঁ *স্ক্ৰীম ৬*-ৰ অভিনয় শিল্পীৰ দলত যোগদান কৰে। বেটিনেলী-অল্পিন আৰু গিলেটেৰ সৈতে তেওঁৰ দ্বিতীয়খন ছবি হিচাপে এই ছবিখন ২০২৩ চনৰ মাৰ্চ মাহত মুক্তি পায় আৰু ই এই ফ্ৰেঞ্চাইজিৰ সৰ্বাধিক উপাৰ্জনকাৰী ছবি হিচাপে পৰিগণিত হয়।

২০২২ চনত ঘোষণা কৰা হৈছিল যে ৱিভিঙে একচন হৰৰ ছবি *আজৰায়েল*-ত নাম ভূমিকা পালন কৰিব। ২০২৪ চনৰ মাৰ্চ মাহত 'চাউথ বাই চাউথৱেষ্ট'ত ইয়াৰ প্ৰিমিয়াৰ অনুষ্ঠিত হয় আৰু ২০২৪ চনৰ ছেপ্টেম্বৰত ছবিগৃহ তথা ষ্ট্ৰীমিং সেৱা 'ছাডাৰ'ত মুক্তি পায়। ২০২৪ চনতে তেওঁ অষ্ট্ৰেলিয়ান ছবি *২০০% উল্ফ*-ত এটা কণ্ঠ চৰিত্ৰত অভিনয় কৰিছিল।

ৱিভিঙে ২০২৩ চনত নেটফ্লিক্সৰ ধাৰাবাহিক *লিটল স্কাই*-ৰ পাইলট খণ্ডত অভিনয় কৰাৰ লগতে ইয়াৰ কাৰ্যবাহী প্ৰযোজনা কৰিছিল। ইয়াৰ উপৰি তেওঁ জিম্মী ৱাৰ্ডেনৰ কমেডী-থ্ৰিলাৰ ছবি *বৰ্ডাৰলাইন*, এডাম লিয়নৰ জীৱনীমূলক ছবি *লিজ* আৰু হলী মেডিচনৰ স্মৃতিগ্ৰন্থৰ ওপৰত আধাৰিত এখন ধাৰাবাহিকত অভিনয়ৰ বাবে চুক্তিবদ্ধ হৈছে। তেওঁ *ৰেডী অৰ নট ২*-ত পুনৰ গ্ৰেচৰ চৰিত্ৰত অভিনয় কৰিব আৰু নৰৱেজিয়ান থ্ৰিলাৰ ছবি *আই ওণ্ডে ডাগেৰ*-ৰ পুনৰ নিৰ্মাণ হিচাপে নিৰ্মিত নেটফ্লিক্সৰ হৰৰ-কমেডী ছবি *অভাৰ ইউৰ ডেড বডী*-ত অভিনয় কৰিব।

## ব্যক্তিগত জীৱন
*দ্য বেবীচিটাৰ*-ৰ চেটত লগ পোৱাৰ পিছৰেপৰা ৱিভিং লেখক জিম্মী ৱাৰ্ডেনৰ সৈতে সম্পৰ্কত আছে। তেওঁলোকে ২০১৯ চনৰ ১০ মাৰ্চত তেওঁলোকৰ বাগদানৰ কথা ঘোষণা কৰে আৰু সেই বছৰতে বিবাহপাশত আবদ্ধ হয়।

২০২৫ চনৰ ১৬ ডিচেম্বৰত ৱিভিং আৰু ৱাৰ্ডেনে তেওঁলোকৰ প্ৰথম সন্তানৰ আগমনৰ কথা ঘোষণা কৰে।

## তথ্যসূত্ৰ
 

## বাহ্যিক সংযোগ

* 
* Canberra Girls' Grammar newsletter announcing Samara's role 
* Samara Weaving on TVSA

শ্ৰেণী:অষ্ট্ৰেলিয়ান চলচ্চিত্ৰ অভিনেত্ৰী
শ্ৰেণী:মডেল